Gualterus Map
Gualterus Map seu Mahap (natus anno circiter 1140; mortuus inter 1208 et 1210) fuit clericus et auctor operis Latini De nugis curialium. E finibus Cambriae oriundus ("marchio sum Walensibus"), fuit scholarum Parisiensium discipulus anno circiter 1160 (quo tempore Girardus Puella ibi magister fuit), deinde regis Henrici II legatus ad Ludovicum VII et Alexandrum III papam; anno 1179 Romam ad Concilium Lateranense Tertium profectum censetur, in itinere Henricum comitem Campaniensem incurrens, in concilio delegationem Valdensium. Fuit postea clericus in dioecesibus variis Angliae, episcopatum nunquam attingens. Post diem 28 Maii 1208, ante mensem Septembrem 1210 mortuus est. De nugis curialium pro certo, sed an alia opera composuerit haud liquet: olim eo attributa est fabula romanica Francogallica Lancelot, a nonnullis carmen satyricum "Apocalypsis Goliae".